Na temelju članka 41. stavka 2. Zakona o predškolskom odgoju i obrazovanju („Narodne novine“ broj 10/97, 107/07, 98/19, 57/22, 101/23, 145/23, 145/24, 146/25 i 22/26), članka 26. Zakona o radu („Narodne novine“ broj 93/14, 127/17, 98/19, 151/22, 46/23 i 64/23) i članka 57. Statuta Dječjeg vrtića „Leptir Vrpolje“ („Službeni glasnik Općine Vrpolje“ broj 6/25, 12/25 i „Službeni glasnik Općine Sikirevci“ broj 4/25, 13/25), Upravno vijeće Dječjeg vrtića “Leptir Vrpolje“ uz suglasnost Osnivača („Službeni glasnik Općine Vrpolje“ broj ___ i „Službeni glasnik Općine Sikirevci“ broj ___) na svojoj 24. sjednici Upravnog vijeća održanoj dana  18. svibnja 2026. godine utvrdilo je
PRIJEDLOG PRAVILNIKA O IZMJENAMA I DOPUNAMA
PRAVILNIKA O RADU DJEČJEG VRTIĆA „LEPTIR VRPOLJE“
Članak 1.
Članak 1. mijenja se i glasi:
„Pravilnikom o radu Dječjeg vrtića „Leptir Vrpolje“ (u daljem tekstu: Pravilnik) Dječji vrtić „Leptir Vrpolje“ (u daljem tekstu: Dječji vrtić) uređuje izbor radnika i zasnivanje radnog odnosa, organizaciju rada, prava i obveze Dječjeg vrtića i radnika, prestanak radnog odnosa, zaštitu dostojanstva radnika, zabranu diskriminacije te druga pitanja u svezi s radnim odnosima u Dječjem vrtiću.“
Članak 2.
Članak 13. stavak 2. mijenja se i glasi:
„Kandidata koji na natječaju nije izabran, o tome izvješćuje ravnatelj.“
Članak 3.
U članku 15. stavak 2. alineja 2. iza riječi „mjestu rada“ dodaje se:
„a ako zbog prirode posla ne postoji stalno ili glavno mjesto rada ili je ono promjenjivo, podatak o različitim mjestima na kojima se rad obavlja ili bi se mogao obavljati“
Alineja 8. mijenja se i glasi:
„brutoplaći, uključujući brutoiznos osnovne odnosno ugovorene plaće, dodacima te ostalim primicima za obavljeni rad i razdobljima isplate tih i ostalih primitaka na temelju radnog odnosa na koja radnik ima pravo“
Članak 4.
U članku 16. stavku 2. i 3. broj „14“ mijenja se brojem „15“.
Članak 5.
U članku 20. stavak 4. briše se.
Dosadašnji stavci 5., 6. i 7. postaju stavci 4., 5. i 6..
U stavku 6. riječ „dva“ zamjenjuje se riječju „tri“.
Članak 6.
U članku 21. stavku 2. riječ „usmeno“ briše se.
Članak 7.
U članku 22. riječ „notacijom“ zamjenjuje se riječju „aneksom“.
Članak 8.
Članak 27. stavak 1. mijenja se i glasi:
„Odgojitelj i stručni suradnik koji se prvi put zapošljava kao odgojitelj, odnosno stručni suradnik u dječjem vrtiću zasniva radni odnos kao pripravnik.“
Članak 9.
U članku 38. stavak 4. riječi „ odnosno do 180 sati godišnje, samo ako je poslodavac, odnosno ako su poslodavci s kojima radnik već prethodno ima sklopljen ugovor o radu, radniku za takav rad dali pisanu suglasnost.“ - brišu se
Iza stavka 4. dodaje se stavak 5. koji glasi:
„Radnik iz stavka 4. ovoga članka dužan je prije početka rada kod drugog poslodavca pisanim putem obavijestiti svakog matičnog poslodavca o sklopljenom ugovoru o dodatnom radu s drugim poslodavcem.“
Članak 10.
Članak 40. stavak 2. mijenja se i glasi:
„Iznimno od stavka 1. ovoga članka, ako priroda prijeke potrebe onemogućava poslodavca da prije početka prekovremenog rada uruči radniku pisani zahtjev, usmeni zahtjev poslodavac je dužan pisano potvrditi u roku od sedam dana od dana kada je prekovremeni rad naložen.“
Članak 11.
Članak 41. stavak 4. mijenja se i glasi:
„Trudnica, roditelj s djetetom do osam godina života, radnik koji radi s polovicom punog radnog vremena, koji radi s polovicom punog radnog vremena radi pojačane njege djeteta ili radi s polovicom punog radnog vremena radi skrbi i njege djeteta s težim smetnjama u razvoju u skladu s propisom o rodiljnim i roditeljskim potporama, radnik koji radi u nepunom radnom vremenu kod više poslodavaca te radnik koji radi u dodatnom radu mogu raditi u preraspodjeli radnog vremena samo ako dostave poslodavcu pisanu izjavu o dobrovoljnom pristanku na takav rad.“
Članak 12.
U članku 43. riječi „Ako radnikov dodatni rad kod drugog poslodavca šteti poslovanju Dječjeg vrtića“ zamjenjuje se riječima „ Ako za to postoji objektivan razlog“.
Članak 13.
U članku 54. stavak 1. broj „10“ mijenja se brojem „7“.
U članku 54. stavak 1. alineja 3. mijenja se i glasi: „smrti člana uže obitelji – 5 radnih dana“.
Alineja 7. mijenja se i glasi: „teške bolesti člana uže obitelji – 3 radna dana“.
Iza stavka 1. dodaje se novi stavak 2. koji glasi:
„Članom uže obitelji u smislu ovoga Zakona smatraju se supružnik, srodnici po krvi u pravoj liniji i njihovi supružnici, braća i sestre, pastorčad i posvojenici, djeca povjerena na čuvanje i odgoj ili djeca na skrbi izvan vlastite obitelji, očuh i maćeha, posvojitelj i osoba koju je radnik dužan po zakonu uzdržavati te osoba koja s radnikom živi u izvanbračnoj zajednici, u životnom partnerstvu ili neformalnom životnom partnerstvu.“
Dosadašnji stavak 2. postaje stavak 3.
Dosadašnji stavak 3. postaje stavak 4. i glasi:
„Iznimno od odredbe stavka 3. ovoga članka, u slučaju teške bolesti člana uže obitelji, radnik ne mora koristiti sve dane plaćenog dopusta odjednom već može koristiti pojedinačne dane prema dogovoru s Dječjim vrtićem.“
Dosadašnji stavak 4. postaje stavak 5. 
Dosadašnji stavak 5. postaje stavak 6.
Dosadašnji stavak 6. postaje stavak 7.
Dosadašnji stavak 7. postaje stavak 8.
Iza stavka 8. dodaje se stavak 9. koji glasi:
„O namjeri darivanja krvi radnik je dužan obavijestiti poslodavca najmanje tri dana unaprijed kako bi poslodavac sukladno navedenom mogao izraditi raspored rada.“
Članak 14.
U članku 73. stavak 3. briše se.
Članak 15.
Članak 79. stavak 2. mijenja se i glasi:
„Kada radniku pismeno nije dostavljeno na radno mjesto, treba mu pismeno dostaviti poštom na njegovu adresu. U slučaju odbijanja prijama pismena kod poštanske dostave ili nepoznate adrese radnika, dostava će se ponovno pokušati na adresu radnika. U slučaju ponovnog odbijanja prijama pismena kod poštanske dostave ili nepoznate adrese radnika dostavljanje će se obaviti isticanjem pismena na oglasnoj ploči Dječjeg vrtića.“
U članku 79. stavku 3. riječ „tri“ zamjenjuje se riječju „ osam“
Članak 16.
Ovaj Pravilnik o  izmjenama i dopunama Pravilnika o radu dječjeg vrtića „Leptir Vrpolje“ donosi Upravno vijeće Dječjeg vrtića nakon pribavljene suglasnosti Osnivača.
Članak 17.
Ovaj Pravilnik o izmjenama i dopunama Pravilnika o radu Dječjeg vrtića „Leptir Vrpolje“ stupa na snagu osmog dana od dana objave na oglasnoj ploči Dječjeg vrtića „Leptir Vrpolje“.
PREDSJEDNICA UPRAVNOG VIJEĆA
DJEČJEG VRTIĆA „LEPTIR VRPOLJE“
Suzana Bilić Vardić, prof.

Vrpolje, 18. svibnja 2026. godine






Obrazloženje

Pravilnik o izmjenama i dopunama Pravilnika o radu donosi se radi potrebe usklađenja postojećeg Pravilnika sa odredbama Zakona o predškolskom odgoju i obrazovanju te Zakona o izmjenama i dopunama Zakona o predškolskom odgoju i obrazovanju koji je stupio na snagu 13.ožujka 2026.godine te odredbama Zakona o radu.

Pregledom važećeg Pravilnika o radu utvrđeno je kako pojedine odredbe nisu u skladu sa važećim zakonskim odredbama te kako je potrebno uskladiti i ispraviti pojedine odredbe Pravilnika o radu kako bi se osiguralo zakonito djelovanje Dječjeg vrtića „Leptir Vrpolje“
